Diari Oficial de la Generalitat Valenciana


Sumari del DOGV 7059, del 03-07-2013 (2013/6528)

Informació pública del projecte de conveni per a la determinació de les condicions d'execució de l'ordenació aprovada per la modificació puntual número 35 del pla general d'ordenació urbana.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7059

Data del DOGV
:   03-07-2013

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2013/6528


Data del document
:   17-06-2013

Organisme emissor
:   Ajuntament d'Alcalà de Xivert

Tipus de document
:   Anunci

Descriptors 

:   * Alcalà de Xivert
    * administració local
    * pla d'urbanisme

Informació pública del projecte de conveni per a la determinació de les condicions d'execució de l'ordenació aprovada per la modificació puntual número 35 del pla general d'ordenació urbana. [2013/6528]  
L'alcalde president de l'Ajuntament d'Alcalà de Xivert (Castelló), fa saber que el Ple de l'Ajuntament, en la sessió realitzada el 29 de maig de 2013, va adoptar entre altres l'acord següent:  
Vist que el 15 de juny de 2012, registre d'entrada 3531, Jaime Sanahuja Rochera, actuant en representació de la mercantil Jaime Sanahuja y Asociados, SL, va presentar el document d'avanç de planejament, proposta de modificació puntual del Pla General d'Ordenació Urbana d'Alcalà de Xivert, a l'efecte de l'article 81.2 de la Llei Urbanística Valenciana, promoguda per la mercantil Cumbremar 87, SLU.  
  
Vist que el Ple de l'Ajuntament, en la sessió realitzada el 26 de juliol de 2012, va acordar sotmetre a informació pública la documentació de la modificació puntual número 35 del Pla General d'Ordenació Urbana, a l'efecte de l'article 81.2 de la Llei Urbanística Valenciana, i l'estudi d'integració paisatgística, referida a la part de l'àrea de planejament assumit Pla Parcial les Fonts, afectada al seu dia per la tramitació d'un estudi de detall.  
 El dit anunci va ser publicat el 28 d'agost de 2012, en el Diari Oficial de la Comunitat Valenciana número 6489, a fi que es formularen les alegacions que s'estimaren convenients.  
Vist que el Ple de l'Ajuntament, en la sessió realitzada el 28 de novembre de 2012, va adoptar, entre altres, l'acord d'aprovació definitiva de la modificació puntual número 35 del Pla General d'Ordenació Urbana d'Alcalà de Xivert, a l'efecte de l'article 81.2 de la Llei Urbanística Valenciana i el seu estudi d'integració paisatgística, referida a la part de l'àrea de planejament assumit Pla Parcial les Fonts, afectada al seu dia per la tramitació d'un estudi de detall.  
Vist que en el dit acord d'aprovació definitiva es disposava que havien d'iniciar-se els tràmits administratius necessaris per a la gestió de l'ordenació aprovada, i que consistien a instrumentalitzar la cessió gratuïta i lliure de càrregues, així com l'execució material de les dotacions públiques (zones verdes, aparcament, xarxa viària) i l'aprofitament (5%), previstes a favor de l'Ajuntament d'Alcalà de Xivert, i condicionar el gaudi i la disposició de l'aprofitament subjectiu materialitzable en la resta de parceles de les illes 4 i 6 a la verificació prèvia de l'anterior en els termes a què es referix l'article 184 de la Llei Urbanística Valenciana.  
Resultant que s'ha negociat el contingut del text del conveni esmentat per a l'execució de les determinacions d'ordenació aprovades per la modificació puntual número 35 del Pla General d'Ordenació Urbana, entre la Regidoria d'Urbanisme, Obres Públiques, Servicis, Agricultura, Medi Ambient, Indústria i Activitats, i la mercantil Cumbremar 87, SLU, proponent d'aquella i propietària de la gran majoria de terrenys afectats.  
Vist que el conveni urbanístic negociat consta de tres antecedents en què es justifica la seua redacció i l'àmbit d'aplicació, i de set estipulacions referides als aspectes següents d'execució del pla: obligació de la mercantil Cumbremar, SLU, a la presentació de solicitud de parcelació i projecte de condicionament i integració de zona verda; terminis de presentació i execució; garanties de compliment; delimitació de dos zones (zona A i zona B), en funció dels drets i deures inherents a la materialització de l'aprofitament, segons resulta de l'ordenació aprovada; publicitat i efectes erga omnes; costos i tramitació.  
  
Considerant que segons el que establix la disposició addicional quarta de la Llei 16/2005, Urbanística Valenciana, apartat segon (d'ara en avant LUV), la competència de l'aprovació de convenis urbanístics per part municipal correspondrà al Ple de l'Ajuntament, amb l'obertura prèvia d'un període d'informació pública per un termini de 20 dies sobre el projecte de conveni, que serà anunciat en el Diari Oficial de la Comunitat Valenciana i en un periòdic no oficial d'àmplia difusió a la província, durant el qual podran formular-s'hi les alegacions que s'estimen convenients.  
Considerant que finalitzat el període d'informació pública i d'alegacions, i examinat el contingut d'estes, s'elaborarà la proposta del text definitiu del conveni urbanístic, amb l'audiència a la mercantil Cumbremar 87, SLU, per a la seua acceptació, objeccions o, si és el cas, renúncia.  
Considerant igualment el que establix la disposició addicional quarta, el text definitiu del conveni serà ratificat pel Ple de l'Ajuntament i, si és acceptat, s'haurà de firmar dins dels 15 dies següents a la notificació del text definitiu a la mercantil Cumbremar 87, SLU.  
  
Vist l'informe emés per la secretària accidental el 15 de maig de 2013.  
Considerant que de conformitat amb l'article 22.2, lletres c i q, de la Llei 7/1985, Reguladora de les Bases de Règim Local (LRBRL), el Ple de l'Ajuntament és l'òrgan competent per a acordar el present acord, i es requerix el vot favorable de la majoria absoluta del nombre legal de membres segons l'article 47.2.ll de la LRBRL.  
  
Per tot això, s'acorda:  
Primer. Sotmetre al tràmit d'informació pública, per un termini de 20 dies, el projecte de conveni per a determinar les condicions d'execució de l'ordenació aprovada per la modificació puntual número 35 del Pla General d'Ordenació Urbana, que serà anunciat en el Diari Oficial de la Comunitat Valenciana i en un periòdic no oficial d'àmplia difusió a la província, durant el qual podran formular-s'hi les alegacions que s'estimen convenients.  
Segon. Contra el present acord, atés que és un acte que no posa fi a la via administrativa, no pertoca la interposició de recursos. Tot això sense perjuí que els interessats puguen interposar-hi qualssevol altres que estimen procedents.  
La qual cosa es fa pública a fi que els que hi estigueren interessats puguen consultar l'expedient en el Departament d'Urbanisme de l'Ajuntament d'Alcalà de Xivert i presentar-hi les alegacions que creguen convenients, durant el termini de 20 dies hàbils des de la publicació d'este edicte en el Diari Oficial de la Comunitat Valenciana i en un diari d'informació general editat en la Comunitat Valenciana, així com en el tauler d'edictes de l'Ajuntament.  
  
Alcalà de Xivert, 17 de juny de 2013.- L'alcalde: Francisco Juan Mars.